​​​​​​​በፓርላማ አባላት ላይ የመኪና አደጋ ደረሰ
በዮሐንስ አንበርብርየፓርላማ አባላትን ጭኖ ወደ አማራ ክልል በመጓዝ ላይ በነበረ መኪና ላይ በደረሰ የግጭት አደጋ፣ በፓርላማ አባላትና በጽሕፈት ቤት ሠራተኞች ላይ ጉዳት ደረሰ። የፓርላማ አባላት ዛሬ መጋቢት 19 ቀን 2011 ዓ.ም. የተፈናቀሉ ዜጎች ያሉበትን ሁኔታ ለመመልከት ወደ አማራ ክልል ጉዞ እያደረጉ እንደነበር፣ ከአዲስ አበባ ከተማ ከወጡ በኋላም አደጋው እንደደረሰባቸው ለማወቅ ተችሏል። በደረሰው አደጋ የሞተ የፓርላማ አባልም ሆነ የጽሕፈት ቤት ሠራተኛ ባይኖርም፣ ከባድ የአካል ጉዳት የደረሰባቸው በጥቁር አንበሳ ሆስፒታል ሕክምና እየተደረገላቸው መሆኑን ለማወቅ ተችሏል። የፓርላማው አፈ ጉባዔ አቶ ታገሰ ጫፎ ጉዳት የደረሰባቸውን የፓርላማው አባላት ሁኔታ ለመከታተል በጠዋት ጥቁር አንበሳ ሆስፒታል ተገኝተው የነበረ ሲሆን፣ የዛሬው የፓርላማው ስብሰባም በዚሁ ምክንያት ዘግይቶ ነበር የተጀመረው። አፈ ጉባዔ ታገሰ ስብሰባውን ባስጀመሩበት ወቅት አደጋው የደረሰባቸው አባላት በደህና ሁኔታ ላይ እንደሚገኙ አረጋግጠዋል።